Natten til mandag flygtede Hüseyin Afsins storebror, svigerinde og nevøer fra deres lejlighed i Kahta, der ligger nær storbyen Adiyaman i Tyrkiet. Midt i nattesøvnen blev de vækket af de store jordskælv, som ramte store dele af Tyrkiet. Hüseyin Afsins storebror, svigerinde og tre nevøer flygtede ud af lejligheden på fjerde sal og slap med livet i behold. Men sådan gik det ikke for alle. De hidtidige meldinger lyder på mere end 4300 dødsfald, og det tal forventes at stige. - Det var frygteligt med magtesløsheden. Jeg sad og hylede i en halv time, for man vil gerne gøre noget, men man kan ikke, siger Hüseyin Afsin, da nyheden om jordskælvene ramte ham. Boligen er ødelagt Blandt de mange dødsfald er Hüseyin Afsins svigerindes moster. - Hun nåede at komme ud af lejligheden, men bygningen ved siden af styrtede sammen og faldt ned ovenpå hende, siger Hüseyin Afsin. Udover sin storebror har Hüseyin Afsin sin søster og kusiner i Tyrkiet, og han er i kontakt med sin familie hver anden time. - I dag var min bror ude for at se deres lejlighed for at se, hvor alvorlige skaderne var. De andre har slet ikke sovet i nat, fordi de er bange for, om der kommer flere rystelser, selvom de er kommet til et sikkert sted, siger han. Familiens lejlighed står stadig, men de er tvunget til at finde et nyt sted at bo. - Lejligheden har fået store revner, så de kan ikke bo der mere. De mindste rystelser så falder den sammen, så de må ikke engang gå op og hente tæpper, siger Hüseyin Afsin. Siden jordskælvene ramte har storebroren og familien sovet i telte og i biler. Men vejrforholdene med sne og frost gør det svært. - Jeg følger udviklingen hele tiden. De kæmper mod tiden, fordi selvom folk ikke er døde i første omgang, så kan de dø af kulde, siger han. Meget heldige Hüseyin Afsins familie er sluppet billigt i forhold til mange andre. Ifølge Hüseyin Afsin har storebroren en kammerat, som har familie, der ligger under ruinerne, og som stadig er savnet. - Vi føler os meget heldige. Vi snakker også om, at det er frygteligt, at de mister lejligheden, og konen mister mosteren, og de lever i en stor uvished. Men de slipper heldigt, siger han. Mens Tyrkiet lever i kaos, fortsætter Hüseyin Afsin sin dagligdag i Vestbjerg med sin arbejdsgang som pædagog. - Jeg håber virkelig hurtigst muligt, at der kommer hjælp, til dem der ligger under ruiner og er på gaden.

Opsummering:
Hüseyin Afsin bor selv i trygge Vestbjerg, mens det meste af familie er tvunget i telte i jordskælvshærgede Tyrkiet.